A BIZOTTSÁG 451/2009/EK RENDELETE
(2009. május 29.)
az 1290/2005/EK tanácsi rendeletnek az EMGA és az EMVA keretében a kifizető ügynökségek számlavezetésére, a kiadásigazoló és a bevételi nyilatkozatokra, valamint a kiadások visszatérítési feltételeire vonatkozó részletes alkalmazási szabályairól szóló 883/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika finanszírozásáról szóló, 2005. június 21-i 1290/2005/EK tanácsi rendeletre (1) és különösen annak 42. cikkére,
mivel:
(1)
A tagállamoknak tiszteletben kell tartaniuk a támogatásoknak a kedvezményezettek részére történő kifizetésére vonatkozóan a közösségi mezőgazdasági szabályozásban megállapított határidőket. Az 1290/2005/EK rendelet 16. cikke úgy rendelkezik, hogy amennyiben a szóban forgó határidőket a kifizető ügynökségek nem tartják be, a közösségi finanszírozáshoz kapcsolódó kifizetések nem fogadhatók el, kivéve meghatározott feltételek és korlátok esetén, az arányosság elvével összhangban.
(2)
A 883/2006/EK bizottsági rendelet (2) 9. cikke értelmében abban az esetben, ha a késedelmesen teljesített kiadások a határidők lejárta előtt teljesített kiadások legfeljebb 4 %-át teszik ki, nem kell csökkentést alkalmazni.
(3)
A Bizottság a Mezőgazdasági Különbizottság 2008. október 6-i ülésén (3) nyilatkozatot terjesztett elő a 883/2006/EK rendelet 9. cikkében előírt küszöbérték 4 %-ról 5 %-ra történő emeléséről. Következésképpen helyénvaló felemelni a támogatható késedelmes kifizetésekre vonatkozó küszöbértéket. Az új küszöbértéket azokban az esetekben kell alkalmazni, amikor a kifizetési határidő 2009. október 15. után jár le.
(4)
A közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról, az 1290/2005/EK, a 247/2006/EK és a 378/2007/EK rendelet módosításáról, valamint az 1782/2003/EK rendelet hatályon kívül helyezéséről szóló, 2009. január 19-i 73/2009/EK tanácsi rendelet (4) 8. cikkének (1) bekezdése előírja, hogy az egyes tagállamokban egy adott naptári évre vonatkozóan odaítélt közvetlen kifizetések teljes nettó összege - a moduláció, illetve az önkéntes moduláció alkalmazását követően és a pénzügyi fegyelem sérelme nélkül, a 247/2006/EK (5) és az 1405/2006/EK rendelet (6) alapján odaítélt közvetlen kifizetések kivételével - nem haladhatja meg a 73/2009/EK rendelet IV. mellékletében meghatározott felső határértékeket. A pénzügyi fegyelem biztosítása céljából indokolt különleges rendelkezéseket megállapítani annak érdekében, hogy a kifizetési határidők be nem tartása ne járhasson azzal a következménnyel, hogy a közvetlen kifizetésekhez kapcsolódó teljes kiadások meghaladják a megfelelő pénzügyi évre megállapított felső határértékeket.
(5)
Ezenkívül - a jelenlegi gyakorlattal összhangban és az átláthatóság biztosítása érdekében - helyénvaló egyes rendelkezéseket pontosabban meghatározni.
(6)
A 883/2006/EK rendeletet ezért ennek megfelelően módosítani kell.
(7)
A módosításokat 2009. október 16-tól kell alkalmazni a 2010. és az azt követő pénzügyi évek tekintetében a tagállamokhoz befolyt jövedelmek, illetve a tagállamok által teljesített kiadások esetében.
(8)
Az e rendeletben előírt intézkedések összhangban vannak a mezőgazdasági alapokkal foglalkozó bizottság véleményével,
ELFOGADTA EZT A RENDELETET:
1. cikk
A 883/2006/EK rendelet a következőképpen módosul:
1.
A 9. cikk a következőképpen módosul:
a)
az (1) bekezdés helyébe a következő szöveg lép:
„(1) A kifizetési határidők lejárta után teljesített kiadások jogosultak közösségi finanszírozásra és a havi kifizetésekre vonatkozó elszámolás során azokat a következő szabályok szerint kell csökkenteni:
a)
ha a késedelmesen teljesített kiadások a határidők lejárta előtt teljesített kiadások legfeljebb 4 %-át teszik ki, nem kell csökkentést alkalmazni;
b)
a 4 %-os keret felhasználása után valamennyi további késedelmesen teljesített kiadást a következő szabályok szerint kell csökkenteni:
-
azokat a kiadásokat, amelyeket a kifizetési határidő lejárata szerinti hónapot követő első hónapban teljesítettek, 10 %-kal kell csökkenteni,
-
azokat a kiadásokat, amelyeket a kifizetési határidő lejárata szerinti hónapot követő második hónapban teljesítettek, 25 %-kal kell csökkenteni,
-
azokat a kiadásokat, amelyeket a kifizetési határidő lejárata szerinti hónapot követő harmadik hónapban teljesítettek, 45 %-kal kell csökkenteni,
-
azokat a kiadásokat, amelyeket a kifizetési határidő lejárata szerinti hónapot követő negyedik hónapban teljesítettek, 70 %-kal kell csökkenteni,
-
azokat a kiadásokat, amelyeket a kifizetési határidő lejárata szerinti hónapot követő negyedik hónapnál később teljesítettek, 100 %-kal kell csökkenteni;
c)
azoknak a kifizetéseknek az esetében, amelyek tekintetében a határidő 2009. október 15. után jár le, az (1) bekezdés a) és b) pontjában említett küszöbértéket 4 %-ról 5 %-ra kell emelni;”
b)
a (2) bekezdés helyébe a következő szöveg lép:
„(2) Az (1) bekezdésben foglaltaktól eltérve, a 73/2009/EK tanácsi rendelet (7) 8. cikkének (1) bekezdésében említett nettó felső határ alá eső közvetlen kifizetésekre a következő feltételeket kell alkalmazni:
a)
amennyiben az (1) bekezdés a) pontjában meghatározott keretet nem használták fel teljes egészében a legkésőbb N+1 év október 15-én teljesített kifizetésekre, és e keret fennmaradó része meghaladja a 2 %-ot, ezt a fennmaradó részt 2 %-ra kell csökkenteni;
b)
az Y pénzügyi évben teljesített közvetlen kifizetések - nem értve ide a 247/2006/EK tanácsi rendelettel (8) és az 1405/2006/EK tanácsi rendelettel (9), összhangban teljesített kifizetéseket - teljes összege kizárólag azon közvetlen kifizetések nettó teljes összegének erejéig jogosult közösségi finanszírozásra, amelyeket a 73/2009/EK rendelet 8. cikkének (1) bekezdésével összhangban állapítottak meg az Y-1 naptári évre vonatkozóan, adott esetben az említett rendelet 11. cikkében előírt kiigazítás alkalmazásával;
c)
az a), illetve a b) pontban említett határértékeket meghaladó kiadásokat 100 %-kal kell csökkenteni.
Azon tagállamok esetében, amelyek vonatkozásában nem állapítottak meg a 73/2009/EK rendelet 8. cikkének (1) bekezdése szerinti nettó felső határt, az első albekezdésben említett nettó felső határt az érintett tagállamhoz kapcsolódó közvetlen kifizetések egyedi határértékeinek összegével kell helyettesíteni.
c)
a (3) bekezdés második albekezdésének helyébe a következő szöveg lép:
„Az első albekezdés nem alkalmazandó azonban a (2) bekezdés b) pontjában említett határértéket meghaladó kiadásokra.”
2.
A 19. cikk (4) bekezdésének helyébe a következő szöveg lép:
„(4) Azokat az 1259/1999/EK rendelet 3. és 4. cikkének vagy az 1655/2004/EK rendelet 1. cikkének megfelelően visszatartott összegeket és azok esetleges kamatait, amelyeket nem a 963/2001/EK bizottsági rendelet (10) 1. cikkének vagy az 1655/2004/EK rendelet 3. cikke (1) bekezdésének megfelelően fizettek ki, az EMGA javára jóvá kell írni az érintett pénzügyi év októberéhez tartozó kiadásokkal együtt. Adott esetben az e rendelet 7. cikkének (2) bekezdésében említett átváltási árfolyamot kell alkalmazni.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ezt a rendeletet 2009. október 16-tól kell alkalmazni a 2010. és az azt követő pénzügyi évek tekintetében.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. május 29-én.